Francisco Ascaso Abadía

Francisco Ascaso Abadía (Almudévar (Plana de Uesca), 1 d'abril de 1901 - Barcelona (Catalunya), 20 de chulio de 1936) estió un anarquista aragonés militant d'a CNT, primo de Joaquín Ascaso y conoixito por o suya actividat politica y sindical chunto con Durruti.

 Biografía 
Naixió d'una familia de treballadors d'o campo d'o lugar d'Almudévar (Plana de Uesca), que dimpués marchó enta Zaragoza, en o barrio de La Madalena. En ista ciudat prenió contacto con l'anarquismo y con a CNT y empecipió a suya actividat embrecando-se en as luitas socials.

En 1920 fue engarcholato en o palacio de Villahermosa d'a carrera Predicadores (Pedricadors) de Zaragoza, que allora yera a garchola d'a ciudat.

En 1922 marchó enta Barcelona, a on s'adhibió en o grupo "Los Solidarios" (Os Solidarios), grupo creyato ta fer accions contra os pistoleros d'a patronal que asasinaban sindicalistas, y a on i yeran Durruti, Ricardo Sanz, Antonio Ortiz, Gregorio Jover y García Oliver, entre atros.

En 1923 fue acusato d'a muerte d'o cardenal Juan Soldevila (asasinato en Zaragoza o 4 de chunio) y engarcholato nuevament en a garchola d'a carrera Predicadores. Eslampó y s'exilió ta Francia, chunto con Durruti y García Oliver. D'aquí marchó enta America con Durruti, partecipando en cuantas accions con anarquistas archentinos. Dimpués tornoron en Francia, a on i fuoron aturatos y acusatos en chunio de 1926 d'atentar contra o rei d'Espanya, Alifonso XIII mientres una vesita en París. No trobando pruebas d'ixa acusación, fuoron forachitatos d'o país.

En 1931, con l'arribada d'a Segunda Republica, tornoron en Espanya, creyando o grupo "Nosotros" (Nusatros) y partecipando en cuantas insurreccions.

En 1932 fue forachitato y levato enta Africa.

En 1934 fue nombrato secretario cheneral d'o Comité Rechional d'a CNT de Catalunya.

O 18 de chulio de 1936, cuan empecipió a guerra civil, Francisco Ascaso se trobaba en Barcelona dirichindo os militants d'a CNT. Morió dos días dimpués, o 20 de chulio, en a enrestida ta o cuartel d'as Dressanes, d'un disparo en a frent.

 Veyer tamién 
 Buenaventura Durruti.
 Joaquín Ascaso.

 Vinclos externos 
  Francisco Ascaso en l'Ateneo virtual de A las barricadas.org.
  Francisco Ascaso en nodo50.org.
  Biografías de Ferrer i Guardia, Durruti y Francisco Ascaso en Red libertaria.net.
  Francisco Ascaso en Enciclopèdia.cat.
  Francisco Ascaso en a Gran Enciclopedia Aragonesa.
  A biografía de Francisco Ascaso en un foro sobre a guerra civil espanyola.
  Biografía de Francisco Ascaso en una pachina sobre as Brigadas Internacionals.
  Biografías de Francisco Ascaso y Carlo Giuliani en Rojo y negro.info.

Categoría:Anarquistas d'Aragón
Categoría:Politicos d'Aragón
Categoría:Sindicalistas d'a Confederación Nacional del Trabajo
Categoría:Sindicalistas d'Aragón
Categoría:Naixius d'Almudévar
Categoría:Muertos en Barcelona
Categoría:1901 (naixencias)
Categoría:1936 (muertes)